Nilgiris
Nilgiris (Nylgiris, hind. नीलगिरि, IAST: Nīlgiri, tamil. நீலமலை  = Nīlamalai 'mėlynieji kalnai') – kalnų masyvas Indijoje, Indostano pusiasalio pietuose, Tamilnado (didesnioji dalis) ir Keralos valstijose, Vakarų Ghatų pietuose, ties jų sandūra su Rytų Ghatais. Būdingas aukštis 1800–2400 m, didžiausias 2637 m (Dodabetos kalnas). Kalnus sudaro gneisai, kristaliniai skalūnai. Šlaitai statūs, išraižyti tarpkelių, viršūnės plokščios, nemaža krioklių. Šlaitus dengia drėgnieji atogrąžų, sausieji atogrąžų, drėgnieji lapus metantys, sausieji lapus metantys, rūko miškai, puskrūmių sąžalynai, pievos. Auginama arbata, kava, chininmedžiai. Yra kalnų kurortų (Kunūras, Udagamandalamas ir kt.). Nilgirio kalnai patenka į Nilgirio biosferos rezervatą (įkurtas 1986 m.), yra keletas nacionalinių parkų (Bandipuro, Nagarholio). Apie trečdalis kalnuose augančių augalų endeminiai, gyvena bengaliniai tigrai, azijiniai drambliai, sraigtaragiai ožiai.